**Manje je više**

**(Laička kolumnica [139])**

**Molim, dajem, primam...!**

Koloplet šarene raznolikosti međuljudskih odnosa slikovito se dade prikazati kao preplitanje *davanja* i *primanja*. *Molitvu* kao okosnicu korizmenih kolumnica laički promatram u vijugavu procijepu između davanja i primanja kao dviju nazubljeno oprečnih razina dubinske uzajamnosti bez koje je nemoguće objasniti pojedine zakonitosti ljudskog postojanja.

Ne zaboravljam pritom da nas Pavao prema Djelima apostolskim (20,35) glede zamršenih okolnosti pozemljarskog suživota podsjeća na britko sročene Isusove riječi: *...Davati je blaženije nego primati.* Ovdje se pak radi o molitvi kao slabo istraženu, dobrano neproučenu i neodoljivo zanimljivu duhovnom fenomenu nemjerljive sveukupnosti burnih odnosa između dragog *Boga* i milog *Čovjeka*. Davanje i primanje u tom su bogoljudskom suodnosu posvema lišeni polarizirajuće oprečnosti što se baš u molitvi spoznajno zrcali u blagotvornu skladnoglasju usrećujuće *blaženosti*.

Prijelazni hrvatski glagol *moliti* ne može se nažalost podičiti osobitom uporabnom omiljenošću. Moliti nekoga za nešto u trpkoj je opreci sa samoživom ustobočenošću nabrekla ljudskog ponosa. Semantički religiozno obilježen povratni glagol *moliti se* uporabno, doduše, stoji nešto bolje, ali se u govornoj praksi nerijetko očituje kao monoton izraz nehotične pasivnosti koja se inertno opire prerastanju molitve u razbistrujuće duhovno gibanje. U njemu se, naime, zbiva preobrazbeni susret *molitelja* i *Stvoritelja* u kojemu raskajani molitelj prijemčivome Bogu rado *daje* sve što mu je na umu i u mislima, na duši i u čuvstvima, na savjesti i u srcu. Zauzvrat mu trojstveni Otkupitelj smjesta pruža *olakšanje*, čineći ga voljno spremnim da na svim razinama postojanja blaženo *prima* darovanu budućnost. A to se, sukladno moliteljevoj naravi, temperamentu i karakteru, spontano odvija u oslobađajućoj rastresitosti nesuspregnute molitvene komunikacije.

Hrvatska pjesnikinja (rođena Sarajka!) **Nada Kesterčanek-Vujica** (1917-1971) usrdno moli za Hrvatsku u pjesmi *Molitva uz more*: *I još Te molim u crkvi ovoj / prepunoj tropskih aroma, / Madono, kraljice mora, / povrati joj sinove doma!*

Milostivi Kriste Isuse, prispodobi nam molitvom proćućeno davanje i primanje!

Sead Ivan Muhamedagić